SKRIFTLIG FORESPØRGSEL E-1943/00

af Avril Doyle (PPE-DE) til Kommissionen

(16. juni 2000)

Om: Udryddelse af tuberkulose hos kvæg

Det er med stor succes lykkedes Danmark, Tyskland, regionerne Bolzano og Trento i Italien, Luxembourg, Nederlandene, Østrig, Finland og Sverige at udrydde tuberkulose (jf. svar på skriftlig forespørgsel E-1068/00(1)). Irland har fortsat problemer på trods af dets ERAD-program og en investering på mere end 720 mio. fordelt over omkring fyrre år.

Kommissionen bedes oplyse, hvorfor landene har forskellig succes med udryddelsen af sygdommen, og anføre, hvad der yderligere kan gøres i Irland for at medvirke til en bedre udryddelse heraf.

(1) EFT C 374 E af 28.12.2000, s. 206.

Svar afgivet på Kommissionens vegne af David Byrne

(15. september 2000)

Medlemsstater eller regioner i medlemsstaterne, som har udryddet tuberkulose hos kvæg, og som fortsat har officiel status som tuberkulosefrie, har anvendt de instrumenter, der er omhandlet i direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin(1), suppleret med nationale foranstaltninger, for at kontrollere forholdene omkring produktion og markedsføring af levende kvæg.

Siden Rådets direktiv 77/391/EØF af 17. maj 1977 om indførelse af en fællesskabsaktion med henblik på udryddelse af brucellose, tuberkulose og leukose hos kvæg(2) og et program for fremskyndelse af udryddelsen af tuberkulose hos kvæg har Fællesskabet ydet væsentlige finansielle bidrag til de nationale udryddelsesordninger.

Irland har de samme instrumenter som andre medlemsstater til at føre kontrol med og udrydde tuberkulose hos kvæg. Irland forelægger i den forbindelse hvert år et program for sygdomsudryddelse. Kommissionen har dog kun godkendt de irske programmer med henblik på finansiel støtte i 1991, 1994 og 1995. Siden 1995 har sygdommen udviklet sig på en sådan måde, at programmerne ikke har givet de forventede resultater. Ifølge sagkyndige er sygdommens tilstedeværelse hos vilde dyr, navnlig grævlinge, spredt kvægavl og hyppige bevægelser i kvægbestanden de væsentligste årsager til, at sygdommen ikke bliver udryddet.

For år 2000 har Irland indsendt endnu et program, som blev godkendt ved Kommissionens beslutning 2000/5/EF af 30. november 1999 om godkendelse af de programmer for udryddelse og overvågning af dyresygdomme, som medlemsstaterne har indsendt for 2000(3) med henblik på at opnå fællesskabsstøtte.

I overensstemmelse med hvidbogen om fødevaresikkerhed(4) har Kommissionen oprettet en taskforce, som skal overvåge og øge indsatsen med henblik på udryddelse af visse dyresygdomme, særlig dem af faktisk eller potentiel zoonotisk karakter. Under denne taskforce er der nedsat en arbejdsgruppe, som beskæftiger sig med tuberkulose hos kvæg. Arbejdsgruppen er sammensat af eksperter både fra medlemsstater med tuberkulose og medlemsstater med officiel status som tuberkulosefrie. Eksperterne analyserer og vurderer sygdomssituationen og kontrolforanstaltningerne i de berørte medlemsstater. Ekspertgruppen kan fremsætte forslag om foranstaltninger til udryddelse af tuberkulose, som er mere omfattende end dem, der er omhandlet i direktiv 64/432/EØF. Arbejdsgruppens andet møde fandt sted i Dublin i juni 2000. Arbejdsgruppens henstillinger blev drøftet med medlemsstaterne på taskforcens møde i juli 2000 i Bruxelles. På det møde tilsluttede medlemsstaterne sig Kommissionens forslag om at prioritere udryddelse af tuberkulose hos kvæg og fortsat yde bistand til de nationale programmer.

(1) EFT B 121 af 29.7.1964.

(2) EFT L 145 af 13.6.1977.

(3) EFT L 3 af 6.1.2000.

(4) KOM(1999) 719, endelig udg.